Kaksi maajoukkuepelaajaa jatkaa KalPassa | KalPa
Kaksi maajoukkuepelaajaa jatkaa KalPassa
KalPa on sopinut jatkosta kahden maajoukkuepelaajansa kanssa. Slovakian A-maajoukkueessa jo pelanneen maalivahti Denis Godlan sopimuksessa ollut seuran optio ensi kaudesta on käytetty. Suomen U19 maajoukkueeseen kuuluvan KalPan oman kasvatin, keskushyökkääjä Eetu Luostarisen kanssa on tehty kolmen vuoden jatkosopimus.
"Osoittanut kykynsä Liiga-tasolla"
Denis Godla (22) pelaa Liigassa vahvaa tulokaskautta. Godlan pelaamasta 11 ottelusta KalPa on voittanut seitsemän ja torjuntaprosentti on 92,22 sekä päästettyjen maalien keskiarvo on vain 1,88. Hienot esitykset KalPa-maalilla toivat kutsun myös Slovakian A-maajoukkueeseen.
- Denis todisti lahjakkuutensa heti syyskaudella ja lunasti jatkosopimuksen erittäin vakuuttavilla otteillaan, olemalla meille voittava maalivahti. Hän on päässyt kehittymään Kilpeläisen Eeron taustalla, näkemään läheltä minkälaista päivittäistä tekemistä huipulla pelaaminen vaatii ja on ottanut isoja askeleita eteenpäin. Potentiaalin huippu on vielä saavuttamatta ja kovan työn kautta hän tulee nousemaan vielä korkeammalle tasolle, toteaa urheilujohtaja Kimmo Kapanen.
"Saamme hänestä todella laadukkaan keskushyökkääjän"
Eetu Luostarinen (18) pelasi viime kaudella vielä B-nuorten SM-sarjaa, mutta on ottanut tällä kaudella suuria kehitysaskeleita. Liigassa hän on pelannut 17 ottelua ja niissä on syntynyt kaksi maalia ja yksi syöttö. Keskushyökkääjä on pelannut tällä kaudella myös Suomen U19 maajoukkueessa.
- Eetu on tehnyt lyhyessä ajassa kovan nousun Liiga-tasolle ja on ollut heti todella pelivarma pelaaja. Kyseessä on nuori pelaaja ja pitkän sopimuksen myötä saamme aikaa kehittää maltilla hänen ominaisuuksiaan. Työn kautta saamme hänestä meille todella laadukkaan keskushyökkääjän, kertoo urheilujohtaja Kapanen.
KalPalla 16 pelaajasopimusta Liiga-kaudelle 2017-2018
Eetu Luostarinen (2020), Topi Piipponen (2019), Matias Myttynen (2019), Tommi Jokinen (2019), Mikko Nuutinen (2018), Juuso Nevalainen (2018), Alexander Ruuttu (2018), Sami Mutanen (2018), Balazs Sebok (2018), Jaakko Rissanen (2018).